रारा म्याराथन जेठमा
नेपाली सेनाले पर्यटकीय गन्तव्य रारामा हाफ म्याराथन दौड आयोजना गर्ने भएको छ । विश्व जैविक विविधता दिवसको अवसरमा जेठ ८ गते कर्णाली प्रदेशस्तरीय म्याराथन प्रतियोगिताको आयोजना गर्न लागिएको हो । 
मुगु — नेपाली सेनाले पर्यटकीय गन्तव्य रारामा हाफ म्याराथन दौड आयोजना गर्ने भएको छ । विश्व जैविक विविधता दिवसको अवसरमा जेठ ८ गते कर्णाली प्रदेशस्तरीय म्याराथन प्रतियोगिताको आयोजना गर्न लागिएको हो । म्याराथनअन्तर्गत १५ किलोमिटर दौड प्रतियोगिता आयोजना गर्न लागिएको नेपाली सेनाले जनाएको छ । श्रीदल गुल्मका गुल्मपति सेनानी रवि केसीले रारामा पर्यटन प्रवर्द्धनका लागि हाफ म्याराथन दौडको आयोजना गर्न लागिएको जानकारी दिए । उनका अनुसार प्रतियोगितामा नेपाली सेना, प्रहरी, सशस्त्र प्रहरीसहित कर्णालीका १० जिल्लाका करिब एक सय खेलाडीले सहभागिता जनाउनेछन् । प्रतियोगीलाई रारा ताल वरिपरि दौडने व्यवस्था मिलाइएको उनले जानकारी दिए । रारा घुम्न आएका पर्यटकले समेत दौडमा भाग लिन पाउने उनको भनाइ छ । कर्णालीका सबै जिल्लाका खेलकुद विकास समितिलाई खेलाडी सहभागी बनाउन पत्राचार गरिएको गुल्मले जनाएको छ । म्याराथनको विजेताले ५० हजार, दोस्रोले ३० हजार र तेस्रोले २० हजार रुपैयाँ पाउने आयोजकले जनाएको छ । 'प्रतियोगितालाई प्रत्येक वर्ष निरन्तरता दिने योजना छ,' सेनानी केसीले भने, 'हाई अल्टिच्युडमा दौडन चाहने खेलाडीका लागि यो अवसर महत्त्वपूर्ण हुनेछ ।'